cyanic-selkie/wikianc huggingface dataset:
Det svenske ostindiske kompani
Senere ekspedisjoner
Fra 1731 til 1821 sendte Det svenske ostindiske kompani ut 132 ekspedisjoner. Åtte skip forliste, enten helt eller delvis. Det bitreste tapet var trolig «Götheborg» i 1745. Skipet sank ved Älvsborg festning, under innseilingen til Göteborg; det hadde klart å komme seg helskinnet fram til Kina og – nesten – tilbake. Selv om selskapets regnskaper ble ødelagt, er det klart at reisene ga andelshaverne store fortjenester. Mange svensker ble rike takket være Det svenske ostindiske kompani.
Atomlagsdeponering
Prosessen
Vi ser at det dannes oksygenatomer i overflatelaget (Al2O3) i den andre delreaksjonen. Dette er viktig. Det betyr nemlig at prosessen kan fortsette ved å starte syklen på nytt. Dermed får man en filmtykkelse som kun er bestemt av antall ganger man repeterer firepunkts-syklusen.
Ørjar Øyen
Karriere
Øyen er kjent for sitt mangeårige internasjonale universitetssamarbeid, ikke minst gjennom Inter-University Centre i Dubrovnik, Kroatia. Fra 1988 til 1995 var han senterets generaldirektør. Øyen var fra 1988 til 1991 president i Board of Directors, European Coordination Centre for Research and Documentation in Social Sciences, basert i Wien. Videre har Øyen vært formann for rådet for Chr. Michelsens Institutt.
Utmerkelser
For sitt arbeid har Øyen har mottatt en rekke norske, utenlandske og internasjonale utmerkelser. Av faglige utmerkelser har han har fått Norsk sosiologiforenings hederspris i 1999, Western Society of Criminologys President's Award og er æresmedlem av Inter-University Centre i Dubrovnik.
Øyen er kommandør av St. Olavs Orden og er tildelt Kroatias stjerneorden. Videre er han Distinguished Honorary Citizen av Staten Washington i USA. Ved Universitetet i Bergen har bygningen der Sosiologisk institutt holder til i Rosenbergsgaten 39 navnet «Ørjar Øyens hus».
Det svenske ostindiske kompani
Senere ekspedisjoner
Fra Göteborg fraktet skipene jern, både som barrer og foredlet; som økser, ankere, stål og så videre. Kobber og tømmer ble også eksportert. Ekspedisjonene anløp Cádiz, hvor de byttet til seg spansk sølv i form av mynter, «pesos duros».
Den mest verdifulle handelslasten fra Kina var te. I en oversikt fra 1774 utgjorde te 90 % av handelsverdien. Store mengder av telasten ble reeksportert og smuglet inn i England. Smuglingen bidro til å redusere gevinsten fra britenes temonopol. Andre viktige handelsvarer var porselen, som utgjorde ca. 5 % av handelsverdien. Det er anslått av rundt 50 millioner gjenstander av porselen ble importert av Det svenske ostindiske kompani.
Avkastningen fra ekspedisjonene lå rundt 25-30 % av investert kapital, men opptil 60 % ble også oppnådd. Fortjenesten avhang av de kjøpmennene som var med, og også kapteinene på fartøyene. Kjøpmennene måtte gjøre flere handler som skulle gi profitt, mens kapteinen hadde den svært vanskelige oppgaven å seile skipet sikkert til Kina – og tilbake. Skipene var om lag 50 meter lange, i tillegg til last og besetning førte de mellom 25 og 30 kanoner for å forsvare skip og last. Selskapets aller siste fartøy returnerte til Göteborg mars 1806. Til tross for at selskapet hadde monopol frem til 1821, opphørte det å eksistere i 1813.
Rekonstruksjon av et av selskapets fartøy
I 1993 ble det startet et prosjekt for å rekonstruere østindiafareren «Götheborg». Skipet har foretatt en seilas over flere etapper til Kina og tilbake. Det returnerte til Göteborg den 9. juni 2007. Prosjektet blir idag styrt av en stiftelse som kaller seg Svenske Ostindiska Companiet.
Giancarlo Badessi
Badessi arbeidet som bokholder, før han på slutten av 1960-tallet vendte seg mot skuespilleryrket. Den massive, tettbygde skuespilleren begynte med teaterarbeider og skrev sammen med Giancarlo Cobelli stykket La caserma delle fate, som ble filmet i regi av Regie Cobellis under tittelen Fermate il mondo… voglio scendere. Frau 1968 viet Badessi seg også til filmen og spilte frem til 1982 50 forskjellige roller, for det meste korrpupte advokater, borgermestere eller andre personer med tvilsom moral, ofte i politifilmer. I tillegg ble han sett i tallrike reklamefilmer. Badessi var også kjent for sin rolle som Claudius i filmen Caligula fra 1979.
Valentina Arrighetti
Valentina Arrighetti (født 26. januar 1985) er en italiensk volleyballspiller. Hun representerte landet sitt under Sommer-OL 2012 i London, der laget hennes røk ut i kvartfinalen.
Bodin kirke
Inventar
Prekestolen er fra rundt 1650, mens maleriene på den er fra rundt 1750. Disse viser de fire evangelistene og skal ifølge tradisjonen være malt av Gottfried Ezekiel. Himlingen over prekestolen er også fra 1600-tallet, og har et due-symbol, for å symbolisere Den hellige ånd.
Døpefonten er fra 1964 og lagd av marmor fra Fauske. Veggteppet over døpefonten samt det store teppet på nordveggen er lagd av Grethe Lein Lange. Teppene er fra henholdsvis 1964 og 1990.
Kirkens orgel er fra 2003. Orgelet er en kopi av orgler fra 1700-tallet og har 26 stemmer og rubdt 1800 piper. Samtidig med orgelet ble orgelgalleriet bygd.
Middagsbukta
Middagsbukta, egentlig den øsligste delen av Langårsundet, som er et smalt sund mellom Brønnøya og Langåra i Vestfjorden i Asker. Denne delen av fjorden kalles Bærumsbassenget. Middagsbukta har tett hyttebebyggelse med brygger på nordsiden (Brønnøya), mens sørsiden (Langåra) bare har to bygninger langs sundet. Det er noen ytterst små våtmarksområder med sjøgress på nordsiden, men uten den samme betydningen som de i Viernbukta naturreservat lengre nordøst på Brønnøya. Områdene ved Middagsbukta er ikke vernet, og er sterkt trafikkert sommerstid.
Sundet er langt og smalt, men fullt farbart for alle typer fritidsbåter. Det går ferje fra Sandvika til tre brygger i sundet («Rigmor», «Rigfar»). På sankthansaften er det tradisjon for båter å samle seg i Middagsbukta. Sundet har fått navnet fordi større seilbåter i gamle dager tok seg inn dit det var le ved middagstider. Populært fordi det var kort avstand å varpe, også når de skulle ut igjen dit det blåste for videre seilas. Andre mener at navnet kommer fra folk som i gamle dager startet ferden utover fra Oslo sentrum om formiddagen, og nådde fram til Langårsundet ved middagstider. Det hevdes ofte at det var så tett med båter gjennom sundet på St.Hansaften at man kunne gå tørrskodd over bukta fra båt til båt. Ellers hadde Langårasundet før og etter andre verdenskrig betydning som innaskjærs oppankringssted for de mange som camperte på Langåra om sommeren.
Glenn Morten Pedersen
Glenn Morten Pedersen (født 1984) er en norsk bowlingspiller fra Gullaug i Lier som har representert Frogner BK, Ringerike BK og Drammen Tigers BK.
Han vant seks NM-gull og elleve NM-medaljer i perioden 2011–2023. Han vant kongepokalen i 2011, 2016, 2019 og 2023.
Scene 2
Scene 2 var et norsk underholdningsprogram med Dan Børge Akerø som gikk direkte på TV 2 fra 1993 til 1994. Sendingene gikk på fredagskvelder, direkte fra Hotel Royal Christiania i Oslo. Ved siden av aktuelle gjester inneholdt programserien TV-flax-spillet og en internasjonal talentkonkurranse for barn. Seerne måtte kjøpe skrapelodd for å kunne delta i spillet om de store gevinstene i TV-studio. Programmer var delt i to, avbrutt av nyheter og vær.
Første sending var en halvtimes presentasjon av programmet. Den første ordinære sending kom derfor ikke før 15. januar.
Premieren ble sett av 950 000, og var det mest sette programmet på TV 2 den uken.
Statsterrorisme
Statsterrorisme er en politisk omstridt betegnelse som kan defineres som terrorisme utøvet av en stat. Selv om det ikke er enighet blant forskerne om hvorvidt voldshandlinger utført av stater og statlige institusjoner, som for eksempel militærvesenet, politi og etterretningstjenester, skal inkluderes i terrorismebegrepet, er det gode grunner til å gjøre nettopp det. En terrorstat er territorielt egen politisk enhet som bruker tvang og vold mot andre stater eller deres borgere med den hensikt å skremme eller tvinge uforbeholdent godta hans ideologi, og dermed oppnå en dominerende posisjon i verden eller permanent opphold i kraft i sitt eget land.
Sprenger en undergrunnsorganisasjon en bombe på et offentlig sted, er det relativt uproblematisk å kalle det en terroraksjon. Men det kan stilles spørsmål om det ikke er like mye en terrorhandling når et militært fly som hevn for aksjonen, slipper bomber over en flyktningleir og skader og dreper langt flere sivile. Det er helt klart at statsmakter disponerer et så stort vold- og undertrykkingsapparat at de kan gi opphav til langt mer lidelse og død enn det terrorgrupper noen gang har greid.
Statsterrorisme kan utøves direkte, av nasjonale militære styrker eller sikkerhetsstyrker, eller indirekte, gjennom statsstøttede terrororganisasjoner. Stater kan terrorisere sin egen befolkning, for å sikre herredømme og undertrykke opposisjonelle strømninger, eller utenlandske borgere, for å støtte et foretrukket regime eller destabilisere et uønsket regime. Begrepet statsterrorisme ble første gangen brukt om det såkalte skrekkveldet som rådde i Frankrike under Robespierre fra juni 1793 til juli 1794.
Det eksisterer en rekke eksempler på at styresmakter øver vold mot sivile både innenfor og utenfor egne statsgrenser, for å modifisere handlingsmåten og adferdsmønstrene til andre enn de som blir direkte berørt av voldshandlingene. Formålet er å skremme folk til å handle – eller la være å handle – på bestemte måter. Terror kan med andre ord nyttes til å opprettholde den etablerte samfunnsorden. Noen omtaler dette fenomenet som «terrorisme ovenifra».
Det eksisterer også gode grunner for å skille mellom statsterrorisme og annen terrorisme. Stater har en helt annen maktstilling enn opposisjonelle grupper, og kan derfor benytte voldelige virkemidler som ledd i helt andre politiske strategier enn det «undergravende» terrorister kan. Når ikke-statlige grupper bruker terror, er et av de viktigste målene å oppnå publisitet. Det motsatte er tilfelle ved statsterrorisme. Her prøver en å unngå publisitet, i hvert fall i forhold til omverdenen.
Benyttes den kritiske tilnærmingen som mal for diskusjon, må man se statsterrorisme og undergravende terrorisme utført av opposisjonelle smågrupper i sammenheng – vel å merke i de tilfeller der er en sammenheng. Men man oppnår ingen analytisk klargjøring ved å blande sammen fenomenene. Statsterrorisme skiller seg fra annen terrorisme både når det gjelder virkemiddel, strategier og målsettinger. Mange velger dermed å se på statsterrorisme som en egen form for terroristisk voldsbruk.
Revolusjonære eller nasjonalistiske terrororganisasjoner har ikke voldsapparat med tilnærmet samme potensial som det en stat har. Som regel nytter «vanlige» terrorister vold i relativt liten skala. Strategien går med andre ord ikke primært ut på å utrydde eller ødelegge motstanderen, slik tilfellet ofte er med statsterrorisme. Nazi-Tysklands «endelige løsning», Stalins utrenskelsesprosesser, tyrkiske massakrer på armenerne og Røde Khmer-regimets folkemord i Kambodsja er eksempler på det siste.
Analysekonteksten avgjør i hvilken grad det er relevant å gjøre statsterrorisme til et viktig element eller ikke. Analyserer man politisk vold i Latin-Amerika, er statsterrorisme et sentralt tema.
Cixi (Ningbo)
Cixi (kinesisk: 慈溪, pinyin: Cíxī, Wade-Giles: Tz'u-hsi; tidligere også romanisert Tsekee eller Tzeki) er et byfylke innen den subprovinsielle byen Ningbo i provinsen Zhejiang i Kina.
I 1842 ble Slaget ved Tsekee (en eldre romanisering av Cixi) utkjempet mellom britiske og kinesiske styrker under Første opiumskrig, og i 1862 stod Slaget ved Cixi mellom Qingstyrets keiserlige styrker og taipingopprørerne også her.
Befolkningen i byfylket var på 1,010,078 innbyggere i 1999.
Kulturminner
Det ligger mange gamle Yue-ovner i fylket, og her ble det produsert porselen. Fylket betraktes av mange som den kinesiske porselens fødested.
Administrative enheter
Cixi består av tre subdistrikter og 17 storkommuner:
Samferdsel
Kinas riksvei 329 går gjennom området, fra Hangzhou via Shaoxing og Ningbo til Putuo på Zhoushanøyene.
Hangzhoubuktbroen går over bukten fra Cixi i sør.
Viltforvaltning
Viltforvaltning er menneskets målretta innsats for å bevare, øke, høste eller begrense viltbestander. I de fleste tilfeller utøves den av kommunal eller fylkeskommunal myndighet gjennom viltnemnd eller ved delegert vedtak. I noen tilfeller ligger myndigheten hos Direktoratet for naturforvaltning,
Eksterne lenker
Hjorteviltportalen
Psykopomp
Psykopomp (fra gresk betydning ψυχοπομπός, psychopompós, også kalt "sjelens veileder") er et mytologisk vesen som opptrer i de fleste religioner, som en ånd, en gud, en daimon, eller en engel hvor dens hensikt er å sluse og lede de nydøde sjeler over til etterlivet, i dødsriket.
Deres rolle er ikke å dømme de avdøde, men gi dem trygg ferd til etterlivet i underverden. Ofte er de framstilt i gravkunst og har vært i ulike tider kulturer assosiert med fugler som ravner, kråker, ugler, spurver, og dyr som hester, hjorter og delfiner.
I analytisk psykologi (også kjent som jungiansk psykologi) er psykopomp en formidler mellom det ubevisste og bevisste. Det er symbolsk personifisert i drømmene som en vismann (eller kvinne), eller noen ganger som et hjelpsomt dyr. I mange kulturer fyller sjamanen rollen som psykopomp. Dette kan muligens ikke bare omfatte å følge sjelen til den døde, men også omvendt: å gi hjelp ved fødsel, å introdusere den nyfødtes sjel til verden.
Sammenlign Vergilius’ rolle som veiviser i Helvete og Skjærsilden i Dantes Den guddommelige komedie.
Populær kultur
Et moderne eksempel av en psykopompen er mannen med ljåen som stammer fra England på 1400-tallet. Gjennom årene er "mannen med ljåen" adoptert til andre kulturer i hele verden som den japanske kulturen, shinigami.
Norsk Frimerkehandler Forening
Norsk Frimerkehandler Forening ble etablert 1. juni 1935 organiserer 37 norske og utenlandske frimerkehandlere.
Foreningen er medlem av den internasjonale frimerkehandlerorganisasjonen IFSDA
Stjernenatt over Rhône
«Stjernenatt over Rhône» (nederlandsk: Sterrennacht boven de Rhône ) er et maleri av den nederlandske postimpresjonistiske maleren Vincent van Gogh. Maleriet ble malt i 1888. Maleriet viser ei mørk stjernenatt over elva Rhône i Arles sør-Frankrike. Maleriet er ett av van Goghs mest kjente og ettersøkte, og likner svært på maleriet «Stjernenatt», som ble malt året etter.
Maleriet er permanent utstilt ved Musée d'Orsay i Paris.
Uranquinty gasskraftverk
Uranquity gasskraftverk  er et gasskraftverk i delstaten New South Wales i Australia, om lag 20 km fra Wagga Wagga. Det har en installert produksjonskapasitet på 640 MW fordelt på 4 turbiner à 160 MW hver. Anlegget ble ferdig i 2008. Brenselstypen er naturgass fra Bass Strait som kommer i rørledninger via Victoria.
Bell Bay kraftverk
Bell Bay kraftverk  er et gasskraftverk i delstaten Tasmania i Australia. Det har en installert produksjonskapasitet på 345 MW fordelt på 3 turbiner. Brenselstypen er naturgass.
Eleonora Lo Bianco
Eleonora Lo Bianco (født 22. desember 1979) er en italiensk volleyballspiller. Hun representerte landet sitt under Sommer-OL 2012 i London, der laget hennes røk ut i kvartfinalen.
Quintus Sextius
Quintus Sextius den eldre (Latin: Quinti Sextii Patris; fl. ca. 50 f.Kr.) var en romersk filosof som kombinerte pythagoreanisme med stoisisme. Han ble priset hyppig av Seneca den yngre som var elev av den skolen Sextius opprettet, på italiensk kalt for Scuola dei Sestii, eller Sextius' skole.
Liv
Sextius grunnla en filosofiskole som kombinerte trekke fra Pythagoras' lære med en del trekk fra stoikerne, og som således ble klassifisert noen ganger med den ene og andre ganger med den andre av disse sektene. Seneca selv beskrev Sextius som en stoiker, men nevner at Sextius selv nektet for det. Fra Senecas epistler er det vi har kunnskap om Sextius, som selv om han kom fra en kjent familie hadde han avstått fra å ta stillingen som senator da Julius Cæsar tilbød ham det. Han underkastet seg også til en samvittighetsfull selvransakelse ved hver dags avslutning; og han frasto fra å spise mat fra dyr, skjønt av andre grunner enn de som ble tilskrevet Pythagoras:
Sextius' sønn etterfulgte ham som overhode av hans skole. Han kan bli identifisert med forfatteren av farmakologisk verk, Sextius Niger. Et Xystus Pythagoricus philosophus er nedtegnet i Hieronymus' versjon av Chronicon til Eusebius. Han er også nevnt av Plutark, og av Plinius den eldre. Seneca skrev en gang rundt 65 e.Kr. at skolen var nedlagt. Man kan anta at det skjedde på mangelen av en karismatisk lederskikkelse.
Verker
Seneca har gledet seg stort over et verk av Sextius, tittelen nevner han ikke, men som han priser og at det er skrevet med stor kraft:
En pythagoreanistisk tekst som kalles for Sextus' setninger, som også var populær blant kristne, og først nevnt av Origenes på 200-tallet, faktisk også var skrevet av Sextus.
Almost in Love
Almost in Love er et musikkalbum av Elvis Presley, utgitt i november 1970.
Egersundsposten
Egersundsposten var en lokalavis for Egersund, trykket i samme by. Den ble grunnlagt i 1865 av Oscar Andersen fra Risør og nedlagt i 1940. Den var Rogalands eldste avis da den ble nedlagt.
Historie
Første nummer ble utgitt 1. juli 1864 og ble trykket hos Oscar Andersen, som tidligere hadde gitt ut Flekkefjord Budstikke. Trykkpressen ble fraktet til Egersund sjøveien, det vil si på en skøyte, og man fikk en del problemer med å levere den. Havna hadde frosset til, og man måtte bære alt utstyret fra sjøen og opp gjennom Grøne Dalen. På veien mistet man en eske med settebokstaver i bakken slik at de ble strødd utover. Mange av bokstavene ligger fremdeles på et ukjent sted mellom Grøne Dalen og sjøen.
I 1894 tok Jacob Friele fra Bergen over som redaktør i Egersundsposten. Han var tilhenger av unionen med Sverige. Friele brukte enhver sjanse til å kritisere venstrefolkene, som brukte Dalane Tidende til å formidle sine meninger.
Sønnen til Rasmus P. Ohme, Peder R. Ohme, ble ansvarlig utgiver fra 1905. Han hadde da allerede jobbet en god stund i avisen. Han stod som ansvarlig utgiver frem til 1928 da hans sønn, Asbjørn H. Ohme, tok over som tredje generasjon.
Siste redaktør i Egersundsposten var Halvdan Slettebøe. Etter nedleggelsen av Egersundsposten etter 2. verdenskrig, overtok Slettebøe som redaktør i Dalane Tidende.
Belinda Snell
Belinda Snell (født 10. januar 1981) er en australsk basketballspiller som spiller for klubben Seattle Storm. Hun representerte landet sitt i Sommer-OL 2012 i London, der hun tok bronsemedalje med det australske landslaget.
Allround-NM på skøyter junior 1998
Allround-NM på skøyter junior 1998 ble avholdt 21. og 22. februar 1998 på Skien isstadion, Skien. Teknisk arrangør var Idrettsforeningen Herkules.
Norgesmestere ble Hedvig Bjelkevik, Arendal Skøiteklub for damene og Øyvind Gravem, Eidsvold Turnforening for herrene.
Netlandsnes kapell
Netlandsnes kapell er en langkirke fra 1886 i Kvinesdal kommune, Agder fylke.
Byggverket er i tre og har 100 plasser. Den ligger i Lister prosti, Agder og Telemark bispedømme.
Adkomst til stedet er via Fv839 og Rv465.
Habrodera
Habrodera er en slekt av billene i delgruppen (underfamilien) sandjegere i familiegruppen løpebiller.
Utseende
Midelsstore, slanke og langbeinte, mørke, gjerne litt bronseaktig metallglinsende sandjegere, dekkvingene oftest med gule tegninger. Kjevene er store og sigdformede, fasettøynene store og rundede. Pronotum er rundet, noe smalere enn hodet. Dekkvingene er litt rundede.
Utbredelse
Slekten er utbredt i Afrika.
Ballbinge
Ballbinge er et avgrenset område for ballspill, oftest laget for fotball. Den er inngjerdet slik at ballen lettere kan holdes i spill. Ballbinger er ofte satt opp i forbindelse med skoler.
Det er mulig å søke om tippemidler for å sette opp ballbinger. Både skoler, borettslag og idrettslag søker om midler.
Ballbinger produseres under mange merkenavn, blant annet Scansisløkka, Nordvestbingen og Bingen.
Den konsentrerte aktiviteten i ballbingene kan medføre økt støy og har medført tilfeller av naboklager. Derfor er det noen steder droppet å bygge ballbinger etter protester fra naboene. Støynivået avhenger imidlertid av hva slags materiale som brukes i bingen, hvor og hvordan den plasseres. For å minimere støyplagene har Helsedirektoratet utgitt en veileder for støyvurdering ved etablering av nærmiljøanlegg.
Human Driftwood
Human Driftwood er en amerikansk stumfilm fra 1916, regissert av Emile Chautard.
Handling
Robert Hendricks, som er en velstående ungkar, blir forelsket i Myra, en vakker danserinne på et dansested i New York. Han inviterer henne til leiligheten hans, hvor advokaten hans også dukker opp uventet. Hendricks sender Myra inn i et annet rom før han tar imot advokaten, som kommer for å fortelle ham at han snart skal reise til Europa og ønsker å omsette 20 000 dollar i uregistrerte verdipapirer fra boet etter Hendricks far - som advokaten var bobestyrer for. Myra får høre om dette, og får øye på Hendricks i det han plasserer verdipapirene i en skjult pengeskap gjemt i veggen.
I det øyeblikket Hendricks forlater leiligheten, ringer Myra til vennene sine - en gjeng med kjeltringer - og ber dem skynde seg til leiligheten. Men når de tar obligasjonene ut av pengeskapet kommer Hendricks plutselig tilbake. I konfrontasjonen som oppstår blir en av kjeltringene, Myras kjæreste, ved et uhell drept av Myra. Hendricks tillater derfor å la Myra stikke av, i stedet for å kontakte politiet. Men problemene deres er fremdeles ikke overstått.
Lucia Bosetti
Lucia Bosetti (født 9. juli 1989) er en italiensk volleyballspiller. Hun representerte landet sitt under Sommer-OL 2012 i London, der laget hennes røk ut i kvartfinalen.
Malthodes dispar
Malthodes dispar (Germar 1824) er en av småbløtvingene (Malthininae), en bille som tilhører bløtvingene (Cantharidae).
Utbredelse
Malthodes dispar finnes i Mellom-Europa. Finnes i Danmark, utbredt, men ikke vanlige.
Utseende
Malthodes dispar er mellom 3,5-5 mm lang og er en langstrakt bille, bakkroppen er jevnt smal bakover. Palpenes (munnføtter) endeledd er smalt og ovalt litt tilspisset, ikke knivformet. Kjevenes innside har flere mindre (korte) tenner. Antennens tredje ledd er tydelig lengre enn det andre leddet. Antennene er festet nært inntil fasettøynenes innside, hodet generelt langt framover (sett ovenfra) og stikker lengre frem enn fasettøynene. Det vil si at hodeformen er mer sirkelformet, sett ovenfra. Dekkvingene har en gul flekk i spissen og er kortere enn bakkroppen, slik at de siste leddene synes.
Slekten Malthodes har flere arter som er vanskelig å skille fra hverandre, hanner har klare forskjeller i kjønnsorganene, mens flere av hunnene er så like hverandre at de er umulige å skille fra hverandre. Av de nordiske artene er det allikevel karakterer som muliggjør en artsbestemmelse hos de fleste. Her er en ikke fullstendig, men generell forklaring.
Levevis
De voksne (imago) finnes i juni, juli og ut i august. De observeres vanligvis på trær og busker, men oppsøker også blomster. Både larver og voksne er rovdyr og lever av andre mindre dyr.
Alden Sanborn
Alden Ream Sanborn (født 22. mai 1899, død 1. desember 1991) var en amerikansk roer som deltok i OL 1920 i Antwerpen.
Sanborn ble olympisk mester i roing under OL 1920 i Antwerpen. Han vant åtter sammen med Virgil Jacomini, Edwin Graves, William Jordan, Edward Moore, Donald Johnston, Vincent Gallagher, Clyde King og Sherman Clark (styrmann). Mannskapet på den seirende åtteren som representerte USA besto av roere fra United States Naval Academy. Totalt deltok åtte båter fra åtte nasjoner og konkurransen, som ble avviklet 28. og 29. august 1920 ble gjennomført i cupform. To og to båter møttes i kvart- og semifinaler. USA møtte Belgia i kvartfinale, Frankrike i semifinale og Storbritannia finalen.
Hidra kirke
Hidra kirke er en åttekantet og korsformet kirke fra 1854 i Flekkefjord kommune i Agder fylke. Den ligger i tettstedet Kirkehamn på øya Hidra og står på et liste nes som stikker ut i havnen.
Bygget
Byggverket er i tømmer og har 700 plasser (500-600 sitteplasser ifølge Myckland ). Den er en mellomting mellom langkirke og korskirke, med en kombinasjon av åttekantet og korsformet grunnplan. Regjeringen ga løyve til oppføring av kirken i 1851 og den ble innviet i 1854. Kirken har mange likhetstrekk med Kistrand kirke i detaljer som utforming av takrytter og vinduer. Ifølge Eldal har kirkens utforming innslag av historisme og er også eksempel på variasjonen i 1800-tallets kirkebygging. Myckland karakteriserer stilen som empire.
Døpefonten er fra omkring 1600, kirklokkene er fra 1609 og 1752 og ble brukt i den forrige kirken. Til kirken hører også et gotisk alterstaup og dåpsfat fra 1600-tallet, og en bibel fra 1717; begge stammer fra den tidligere kirken som stod på stedet, og som ble revet i 1852.
Kirken fikk orgel i 1913 betalt av innsamlede midler. Det ble satt inn vedovner i 1877 og elektrisk oppvarming i 1951. I 1929 ble interiøret malt i lyse farger. Koret har et glassmaleri.
Dagens altertavle er malt av Marcelius Førland, en kunstner fra Kvinesdal, og var en gave fra Astrid og Peter M. Sivertsen. Ekteparet Sivertsen ga også penger til å installere varmeapparater i kirken.
Historikk
I kirken ble det satt opp en utstilling laget til 150-årsjubileet. I den utstillingen kunne man se tegninger, skrifter og annet som viser Hidra har vært kirkested siden 1348, da en prest i «Hitra kirkja» ble nevnt.
Minnesmerke over falne
Ved kirken står et minnesmerke over de som falt i strid eller som omkom på sjøen i perioden 1940–1945, det vil si under andre verdenskrig.
Ingunn Øien
Ingunn Øien (født 3. april 1975) er en norsk tidligere bowlingspiller fra Lørenskog som representerte Strike BK, Metro BK og Frogner BK. Hun ble gift Farbu i 2009.
Hun vant sju NM-gull i perioden 1997–2007. Hun vant kongepokalen i 1997, 2000, 2004 og 2007.
Lana Parrilla
Tidlig liv
Parrilla ble født i Brooklyn i New York. Faren, Sam Parrilla (1943-94) var født i Puerto Rico, og spilte profesjonelt baseball i årene 1963 til 1973, inkludert i Major League Baseball. Moren er av Siciliansk opphav. Parrilla har en eldre søster, Deena. Foreldrene ble skilt da Parrilla var fire år, og hun bodde de ti første årene med moren. Deretter bodde hun hos sin far, til han ble drept i 1994.
Parrilla dro til Granada i Spania i 2007 for å lære seg spansk.
2000-2005
Parrilla har hatt roller i flere filmer, inkludert Very Mean Men (2000), Spiders (2000), Replicant (2001) og Frozen Stars (2003), men ble først lagt merke til da hun fikk rolle i Spin City, som Angie Ordonez i en sesong.
I 2002 ble hun med Donnie Wahlberg og Neal McDonough i TV-serien Boomtown, hvor hun fikk en Imagen Award for beste kvinnelige birolle. I serien spilte hun Teresa Ortiz i 17 episoder. I utgangspunktet ble serien en suksess, men etterhvert begynte Boomtown å få problemer, og Lanas rollefigur ble mindre med. Serien ble kansellert bare to episoder inn i sin andre sesong.
I 2005 fikk Parrilla en gjentakende rolle i den fjerde sesongen av 24, som Sarah Gavin, en Counter Terrorist Unit-agent. Etter kun seks episoder ble Lana oppgradert til hovedcast, men i sin trettende episode ble hun skrevet ut etter at hennes karakter prøvde å utpresse et opprykk fra det midlertidige CTU-overhodet Michelle Dessler (Reiko Aylesworth).
2006-2010
I 2007 hadde Lana en gjesteopptreden i publikumssuksessen Lost, som Greta, i episodene Greatest Hits og Through the Looking Glass. Rollen hennes var en av de andre, og hun spilte sammen med Tracy Middendorf, to arbeidere i undervannsposten «the Looking Glass».
Lana Parrilla spilte også i filmer og TV-serier som Windfall, The Double Life of Eleanor Kendall, Swingtown, Miami Medical, Covert Affairs, Medium, The Defenders og Chase i perioden fra 2006 til vår 2011.
2011-nå
I 2011 fikk Lana en av hovedrollene i den publikumsroste ABC-serien Once Upon a Time. Lana spiller den onde dronningen i Enchanted Forrest og Regina Mills i Storybrooke-verden. Serien gjorde at hun fikk sin egen fandom, som kalte seg selv Evil Regals, etter Lanas egne ønske.
Tor Henning Hamre
Tor Henning Hamre (født 24. april 1979 i Flekkefjord) er en norsk tidligere fotballspiller som spilte spiss. I 2003-sesongen scoret han 39 mål for estiske FC Flora Tallinn, en bragd som gjorde at han ble nominert til ESM Golden Boot. Karrieren hans gikk så videre til Vålerenga, men Hamre mislyktes i Oslo-klubben. Etter sin mislykkede sesong i Vålerenga valgte han å dra til Mandalskameratene i Adeccoligaen, og fikk raskt mer spilletid. Etter et kort opphold i Mandalskameratene, valgte han igjen å dra videre til den danske klubben Herfølge. Hamre la opp etter 2006-sesongen. Han er nå spillerutvikler/trenerutvikler i Mandalskameratene.
Cupcake
Cupcake er en liten kake bakt i porsjonsstørrese, ofte dekorert med en form for søt topping. Den største forskjellen til den mer tradisjonelle muffinsen er størrelsen, og den økte graden av dekorasjon og topping, som har utviklet seg til å bli en egen kunst. I tillegg er cupcakes utelukkende en kake, i motsetning til muffins, som også kan være en form for rundstykke, som f.eks. matmuffins. De vanligste ingrediensene i cupcakes er egg, mel, smør sukker og hevemiddel (vanligvis bakepulver eller natron). Det er også vanlig med individuelle variasjoner som for eksempel sitronskall, sjokoladebiter og vaniljesukker innenfor de ulike oppskriftene.
Navnet «cupcakes» kommer fra USA, og har opprinnelse i koppene de opprinnelig ble bakt i, før de mer praktiske papirformene kom på markedet. Et annet mulig opphav er måleenheten som ble brukt for ingrediensene, «cups», på norsk kopper, der en oppskrift for eksempel kunne inneholde «en kopp sukker» og «en halv kopp smør».
Ingredienser og fremgangsmåter
Cupcakes inneholder vanlige kakeingredienser som smør, sukker, egg, mel og kjemisk hevemiddel. I tillegg til de vanlige ingrediensene er det også vanlig at de forskjellige oppskriftene har sitt eget særpreg, både i smak og utseende, og kan være tilsatt bl.a. sjokoladebiter, diverse essenser av f.eks. vanilje eller sitron, kakaopulver eller bær.
Det finnes varierende måter å lage cupcakes på, noen bruker metoden med å piske eggedosis for så å røre inn de andre ingrediensene, mens andre begynner med å røre smøret og sukkeret hvitt ved høy hastighet. I andre oppskrifter er alle ingrediensene rørt sammen uten noen bestemt fremgangsmåte, men andre har svært kompliserte og detaljerte fremgangsmåter.
På markedet finnes det også et bredt utvalg av ferdig muffinsblanding i pulverform, og enkelte produsenter tilbyr også ferdig muffinsrøre som kan helles direkte i formene. Det har etter hvert også kommet allergivennlige varianter, for den med cøliaki går det f.eks. an å kjøpe glutenfri muffinsblanding.
Topping
Toppingen påføres i generøse mengder som dekorasjon, og kan tilsettes konditorfarge og pyntes med kakepynt. Til påføring benyttes sprøyteposer med tupp av varierende form, for å gi spesielle effekter.
Riksväg 11
Riksväg 11 i Sverige går mellom Malmö og Simrishamn.
Numer
Numer (stilisert som NUMER) er et norsk tidsskrift for tegning, illustrasjon og bokkunst, eid av Tegnerforbundet. Kunsttidsskriftet kommer ut fire ganger i året.
Historikk og innhold
Numer ble grunnlagt i 1917 og kom ut med noen få numre. Det lå nede inntil 1985 da billedkunstnerne Hans Normann Dahl og Oscar Reynert Olsen vekket tidsskriftet til live igjen. De virket som redaktører fram til 2010. Da overtok litteratur- og kunstkritikeren Anne Schäffer som redaktør. I 2016 overtok Sissel Lillebostad stillingen. Siden 2018 er Fredrik Rysjedal redaktør for Numer.
Numer dekker tegnefeltet i bred forstand gjennom reportasjer, artikler og anmeldelser av ny og eldre kunst og tegnekunst i bred forstand. Numer anmelder særlig bildebøker og illustrerte bøker. Tidsskriftet distribueres via Interpress og selges i museer og gallerier i Norge, og i Tegnerforbundets galleri og nettbutikk. Numer redigeres etter Redaktørplakaten. Det gis ut med støtte fra Kulturrådet og Norsk Illustrasjonsfond.
I 2013 ble tidsskriftet kåret til «årets komet» av Norsk tidsskriftforening.
I 2018 ble den digitale plattformen numermagasin.no lansert.
Ma Wei
Ma Wei er navnet til flere personer:
Gonioctena
Gonioctena er en slekt med biller som tilhører familiegruppen bladbiller (Chrysomelidae).
Gonioctena er vanligvis mellom 5-15 mm lange. Kroppen er litt langsmal eller mer oval som bladbillene ofte er. Oversiden er matt uten metallglans, ofte i rødlige eller orange farger. Det er ikke uvanlig med opptil mange mørke, små og runde flekker. Artene i denne slekten kjennetegnes ved at de har en liten tann (utvekst), på utsiden, like ved spissen av skinnbeinet (tibia), på mellom- og bakbeina.
Både larvene og de voksne (imago) billene lever av å spise blad på næringsplanten, som er blad på trær og busker.
Gonioctena tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Kritisk masse
Kritisk masse er den minste masse med spaltbart materiale som skal til for å starte en kjernefysisk kjedereaksjon. Er massen lavere enn kritisk masse, vil enkelte atomkjerner fortsatt gjennomgå en spontan kjernespalting, men det vil ikke oppstå en selvforsterkende eller selvoppholdende kjedereaksjon. Den kritiske massen avhenger av stoffets kjernefysiske egenskaper, tetthet, form, temperatur og omgivelser (bruk av nøytronreflektorer eller eksterne nøytronkilder, f. eks.).
Begrepet anvendes også i overført betydning.
Bogislav Friedrich Emanuel von Tauentzien
Bogislav Friedrich Emanuel greve Tauentzien von Wittenberg (født 15. september 1760 i Potsdam, død 20. februar 1824 i Berlin) var en prøyssisk general av kasjubisk opprinnelse på Napoleonskrigenes tid.
Liv
Tauentzien trådte 1775 inn i den prøyssiske armé. 5. august 1791 ble han opphøyet i grevelig stand. Han ble utnevnt til kongelig fløyadjutant i 1793, og innehadde frem til 1813 mange diplomatiske oppdrag. Han deltok i felttoget i 1793, ble oberst i 1795 og generalmajor i 1801. I denne egenskapen hadde han kommandoen over et observasjonskorps sendt av fyrst Hohenlohe til Saalburg. Han ble trengt tilbake til Schleiz av den franske marskalken Soult, men klarte å slutte seg til hovedarméen igjen.
Ved Jena kommanderte han Hohenlohekorpsets avantgarde. Etter freden i Tilsit fikk han som generalløytnant kommandoen over den brandenburgske brigaden og deltok senere under reorganiseringen av arméen. Etter Preussens sammenbrudd i 1806 ble 141 generaler fritatt for tjenesten, bare ikke Tauentzien og Blücher.
Han ble utnevnt til militærguvernør mellom Oder og Weichsel i 1813, og ledet beleiringen av Stettin. Fra august kommanderte han som kongelig prøyssisk general av infanteriet det fjerde prøyssiske armékorps, som hovedsakelig bestod av landvernet, og kjempet i spissen for det ved Großbeeren (23. august) og Dennewitz (6. september). I oktober trakk korpset hans seg tilbake for å dekke overgangen over Elbe.
I felttoget året etter fikk Tauentzien kommandoen over det sjette armékorps. Men da han betrådte fransk jord var krigen allerede avgjort. Etter freden fikk Tauentzien kommandoen over det tredje armékorps.
Han døde som kommandant i Berlin i 1824.
Familie
Tauentzien var gift med Elisabeth von Amstedt og hadde en sønn og en datter. Med sønnen Heinrich Bogislavs død i 1854 døde den grevelige linje av slekten Tauentzien ut.
Maria Larssons evige øyeblikk
Maria Larssons evige øyeblikk er en svensk film fra 2008 i regi av Jan Troell. I hovedrollene er Mikael Persbrandt, Maria Heiskanen og Jesper Christensen.
Om filmen
Filmen hadde kinopremiere den 24. september 2008, men den hadde forhåndsvisning den 26. juni 2008, under Bergmanveckan på Gotland. Filmen var nominert som en av to filmer, i kategorien Masters i Toronto Film Festival. Noen dager før den svenske premieren ble det klart at filmen er Sveriges Oscarsbidrag. I desember 2008 ble den nominert til en Golden Globe i kategorien beste utenlandske film, men filmen vant ingen pris.
Når nomineringene til Guldbaggen 2009 ble offentliggjort den 30. desember 2008 viste det seg at filmen var nominert i samtlige åtte kategorier den kunne bli nominert i – som er rekord i antall nomineringer.
Ved Guldbaggegalen den 12. januar 2009 ble den tildelt følgende priser:
Boganiidae
Boganiidae er en artsfattig, men gammel familie av biller som i dag bare er kjent fra Australia og det sørlige Afrika. Man kjenner fossiler av dem tilbake til Krittperioden. Det er vel ti kjente, nålevende arter. Disse billene ser ut til å leve av pollenet til konglepalmer, en primitiv plantegruppe, og noen av artene er trolig viktige bestøvere for disse plantene.
Utseende
Små (2-3 millimeter), rødlige eller brunlige biller. Utseendemessig ligner de sterkt på familien Cryptophagidae, men antennene er mindre tydelig kølleformede.
Økologi
Den australske arten Boganium armstrongi er trolig knyttet til døde stammer av eukalyptus, og er også funnet i trekronene på eukalyptus-trær.
Lyster
Lyster kan referere til:
Benno Ndulu
Benno J. Ndulu (født 23. januar 1950 i Ifakara i Tanganyikaterritoriet, død 22. februar 2021 i Dar-es-Salaam i Tanzania ) var en tanzaniansk økonom, som var sentralbanksjef for Tanzanias bank fra 8. januar 2008 til 2018.
Han tok doktorgrad (Ph.D.) i samfunnsøkonomi fra Northwestern University i Evanston, der han også underviste og utgav en mengde publikasjoner blant annet innen områdene økonomisk vekst, handel og utviklingsøkonomi. Han er også æresdoktor ved Institute of Social Studies i Haag.
Han var Country Manager for Verdensbanken i Tanzania fra 2003 til 2007, og har siden 2008 vært fungerende direktør i Tanzania for IMF, og sentralbanksjef for Tanzanias bank, sentralbanken i Tanzania.
Han døde 22. februar 2021 i Dar-es-Salaam av covid-19.
Vasaloppet 2009
Vasaloppet 2009 ble arrangert den 1. mars 2009, og var den 85. utgaven av Vasaloppet.
Resultat, herrer
Not: Pl = Plassering, Nr = Startnummer, Tid = Sluttid
Resultat, damer
Not: Pl = Plassering, Nr = Startnummer, Tid = Sluttid
RiksDan
RiksDan var en norsk talkshow og underholdningsprogram med Dan Børge Akerø som gikk på TV 2 fra 1994 til 1995. Programmet gikk forholdsvis sent på fredagskveldene. Opptakene ble gjort noen timer før sending.
Programmet var inspirert av Børges SenFredag, men skulle inneholde mer dagsaktuelt stoff enn førstnevnte. Programmet ble nedlagt høsten 1995 etter et stort frafall i seertallene.
Den andre sendingen ble sett av 600 000.
Simona Gioli
Simona Gioli (født 17. september 1977) er en italiensk volleyballspiller. Hun representerte landet sitt under Sommer-OL 2012 i London, der laget hennes røk ut i kvartfinalen.
Donald Johnston
Donald Henrie Johnston (født 30. september 1899, død 4. august 1984 i Arlington, Virginia) var en amerikansk roer som deltok i OL 1920 i Antwerpen.
Johnston ble olympisk mester i roing under OL 1920 i Antwerpen. Han vant åtter sammen med Virgil Jacomini, Edwin Graves, William Jordan, Edward Moore, Alden Sanborn, Vincent Gallagher, Clyde King og Sherman Clark (styrmann). Mannskapet på den seirende åtteren som representerte USA besto av roere fra United States Naval Academy. Totalt deltok åtte båter fra åtte nasjoner og konkurransen, som ble avviklet 28. og 29. august 1920 ble gjennomført i cupform. To og to båter møttes i kvart- semifinaler. USA møtte Belgia i kvartfinale, Frankrike i semifinale og Storbritannia finalen.
Barnebok.no
Barnebok.no var et norsk nettsted for barn og voksne med faglig kvalifiserte omtaler og anmeldelser av barnebøker. Barnebok.no ble lansert sist i 2001 og varte til ca. 2009. Redaksjonssjef var barnebokforskeren og høyskolelektoren Agnes-Margrethe Bjorvand. Andre aktive var Anne Løvland og Aasta Marie Bjorvand Bjørkøy. Sammen med Høgskolen i Agder, Kristiansand folkebibliotek og Pedagogisk senter, var Barnebok.no en del av det sterke, barnelitterære fagmiljøet i Kristiansand.
I 2005 mottok Barnebok.no Askeladdprisen fra IBBY Norge for arbeidet «med å øke kunnskap og forståelse for den gode barnelitteraturen».
Baruch de Spinoza
Benedictus de Spinoza (1632–1677), kalt Baruch Spinoza i synagogeprotokollene og kjent som Bento de Spinoza eller Bento d'Espiñoza i samfunnet han vokste opp i, var en nederlandsk filosof.
Han blir sammen med René Descartes og Gottfried Wilhelm Freiherr von Leibniz regnet som en av de store rasjonalistene i filosofien på 1600-tallet. Han var også med på å legge et grunnlag for moderne bibelkritikk. I motsetning til Descartes gikk han ikke inn for en dualistisk verdensanskuelse, men var monistisk ved det at han betraktet altet som et eneste hele og betegnet det som «substans» (nøytral monisme).
Spinozas familie tilhørte Amsterdams portugisisk-jødisk e miljø. Med tiden utviklet han meget kontroversielle ideer om riktigheten i den hebraiske Bibelen (Det gamle testamente) og det guddommeliges vesen. De jødiske lederne utstedte cherem (en form for bannlysing) mot ham da han var 23 år gammel, noe som førte til at han ble utestengt fra det jødiske samfunnet; også hans egen familie avviste ham og unngikk ham. Bøkene hans ble også forbudt av den katolske kirke. Spinoza levde et stille liv der han livnærte seg ved å slipe optiske linser, og avslo æresbevisninger inkludert prestisjefylte akademiske posisjoner. Han døde 44 år gammel av en lungesykdom, muligens av tuberkulose eller silikose forårsaket av det fine glasstøvet han pustet inn mens han slipte linser. Han er gravlagt på den kristne kirkegården Nieuwe Kerk i Haag.
Biografi
Baruch de Spinoza ble født inn i en portugisisk sefardisk familie i Amsterdam, som ga ham en ortodoks jødisk oppdragelse og utdannelse. Sommeren 1656 ble han utstøtt av det jødiske samfunnet for sin kjetterske oppfatning om at gud er en mekanisme av naturen og universet og at bibelen er et metaforisk og allegorisk verk som blir brukt til å undervise om Guds natur. Begge disse påstandene er basert på en form for cartesianisme. Etterpå tok han i bruk fornavnet Benedictus – den latinske formen av det hebraiske navnet Baruch og det portugisiske navnet Bento. Navnet betyr «den velsignede».
Han var 24 år da han ble innkalt til synagogens eldste, som ville vite om det var riktig at han hadde uttalt at Gud muligens har et legeme, at sjelen rett og slett er liv, og at Det gamle testamente ikke sier noe om evig liv. Spinoza svarte trolig bekreftende på dette, for han ble utstøtt av menigheten, og forbannelsen lest over ham, mens stearinlysene ble slukket ett for ett (som symbol på hans åndelige død), og shofar, bukkehornet, sendte ut klagende toner i bakgrunnen. I forbannelsen het det at man forgjeves hadde forsøkt å vende ham bort fra kjetteriet, og at han derfor kjennes skyldig. Det øverste råd har bannlyst ham: «Med englenes fordømmelse og helgnenes dom bannlyser vi, forbanner og utstøter vi Baruch de Spinoza. La ham være forbannet ved dag og forbannet ved natt, la ham være forbannet når han går til hvile og forbannet når han står opp, forbannet når han går ut og forbannet når han kommer inn. Måtte Gud aldri mer gi ham tilgivelse eller kjennes ved ham, måtte Guds vrede og mishag fra nå av lyse mot dette mennesket, avsky ham med alle de forbannelser som nevnes i Toraen, og utslette hans navn fra jordens overflate. Måtte Gud avskjære ham fra alle Israels stammer, så han kan lide vondt. Så advares de alle hermed mot å ha samkvem med ham i skrift, ingen må tjene ham, være under samme tak som ham, ingen må gå ham nærmere enn fire alen, og ingen må lese noe dokument som er skrevet med hans hånd eller diktert av ham». Denne forbannelse rammet også andre jødiske kjettere, som lett kunne gå helt til grunne, siden de vanskelig ble godtatt i et kristent samfunn og dermed falt helt utenfor. Spinoza var utdannet optiker og ser ut til å ha klart seg bra.
Spinoza valgte å leve et liv i ensomhet og tjente til livets opphold ved å slipe og polere linser til briller, mikroskoper og teleskoper, noe som på den tiden var et nytt yrke. Likevel gjorde skriftene ham berømt. Men da han ble tilbudt et professorat i filosofi ved universitetet i Heidelberg i 1673, takket han nei da han uforstyrret ville vie seg til sin egen tenkning.
Spinoza regnes som den første lærde av betydning som undersøkte «De hellige skrifter» som historiske dokumenter. Han oppfattet det problematiske ved forfatterspørsmålet, og anså skriftene som bestemt av sin tids intellektuelle begrensninger. Med dette innledet Spinoza den historisk-kritiske metode som kom for fullt på 1800- og 1900-tallet.
Ved sin død i 1677 var han engasjert i en oversettelse av Det gamle testamentet til hollandsk. Den litterære og historiske kritikken av Bibelen beskjeftiget seg med de historiske omstendighetene den bibelske kanon oppstod under. Den er konsentrert om tre temaer: Litterær struktur, datering og forfatterskap.
Spinoza døde av en lungelidelse som han mente han hadde pådratt seg på grunn av alt glasstøvet han pustet inn når han slipte linser.
«Teologisk-politisk avhandling» ble utgitt anonymt i 1670 og ble fordømt i 1674 på grunn av sitt kontroversielle syn på Bibelen og kristen teologi. Som følge av fordømmelsen, avstod Spinoza fra å gi ut flere av sine verker.
«Etikken» (1677) ble utgitt etter hans død som del av «Opera posthuma», hvilket ble redigert av hans venner. Boken dekker i virkeligheten en lang rekke grunnleggende filosofiske spørsmål i tillegg til de etiske. Spinoza forkaster i dette verket Descartes' dualisme til fordel for en panteisme.
Som så mange andre av de mest kjente filosofene var Spinoza en ekte polyhistor. Han ble oppdratt til å tale spansk og portugisisk så vel som hollandsk og hebraisk. Videre skrev han på latin. I tillegg til å være bibelforsker fordypet han seg i matematikken og i det man kalte den «nye vitenskapen». Herunder studerte han først og fremst arbeidene til Kopernicus, Kepler, Galileo, Thomas Hobbes og Descartes.
Spinozas profesjonelle forhold til mikroskoper og teleskoper gjorde at han var forut for sin tid i forståelsen av de nye teknologiske mulighetene som lå i den nye vitenskapen. Man kan hevde at han i sin filosofi forsøkte å forene alle disse tingene og deres implikasjoner til et integrert og ordnet hele.
I opposisjon til cartesisk dualisme
Spinoza var imponert over den nye vitenskapen som vokste frem i hans samtid, og han aksepterte Descartes' oppfatning om at den rette måten å bygge opp et vitenskapelig kunnskapsunivers på, var å starte med premisser man ikke kunne tvile på, for så å bruke logikken til å utlede konsekvenser av disse.